謁蔡開府延客周歷堂宇覽觀山林巖洞之勝頓失袢暑退作律詩一首
作者：程俱
朝代：宋

paragraphs: 蒼虬銜雨轉晴巒，噴霧跳珠玉甃寒。
掩冉風林聽竽籟，蕭森烟蘀種琅玕。
期仙磴属三休逕，羃翠庭邊八節灘。
赫赫雲峰張火繖，陰陰冰洞却霜紈。
山藏神府新瓊簡，壁掛磻谿舊釣竿。
怪底蕭條增秀發，六龍曾此駐和鑾。